Covid-19: Gedwonge kwarantynregulasies geskrap | Maroela Media
Die hooggeregshof in Pretoria het die burgerregtegroep AfriForum se dringende aansoek toegestaan waarin hy gevra het dat die kwarantynregulasies wat selfisolasie verbied, opgeskort word.
Diegene wat dus doeltreffende kwarantynmaatreëls vir hulself kan tref as hulle positief vir Covid-19 toets, word nou toegelaat om dit te doen.
AfriForum het die regulasies as "irrasioneel en drakonies" bestempel. Dit was gemik daarop om almal wat positief vir Covid-19 toets onder verpligte staatskwarantyn te plaas, maar AfriForum het aangevoer dit is ongrondwetlik en onwettig.
Die regulasies het onder andere bepaal dat almal wat positief toets vir Covid-19 in die regering se kwarantynfasiliteite geplaas sou word. Iemand sou ook sonder toestemming deur die staat gedwing kon word om in kwarantyn gehou te word.
Die departement van samewerkende regering en tradisionele sake, wat verantwoordelik was vir die afkondiging van die regulasies, het nie die aansoek teengestaan nie.
"Die belangrikheid van burgerregteorganisasies en instellings wat outokratiese en irrasionele regeringsbesluite teenstaan, het tydens hierdie inperkingstyd al hoe duideliker geword. Wanneer die regering sy mag misbruik en die publiek probeer boelie deur mense se regte te skend, sal AfriForum daarteen opstaan – ten bate van almal in die land," het Monique Taute, hoof van veldtogte by AfriForum, gesê.
Dit is AfriForum se tweede hofoorwinning oor kwessies wat met kwarantynregulasies verband hou. Die Pretoriase hooggeregshof het verlede maand beslis die Zithabiseni-kwarantynkamp, naby Groblersdal, wat in 'n haglike toestand is, moet gesluit word en dat die mense toegelaat moet word om huis toe te gaan.
Die regering het Dinsdag boonop nóg 'n terugslag beleef toe die hooggeregshof bevind het die afsonderingsregulasies vir risikovlak 3 én vlak 4 is ongeldig en ongrondwetlik. Vlak 3-regulasies bly egter vir twee weke ná die uitspraak steeds van krag.
Regter Norman Davis het in sy uitspraak beveel dat die regulasies hersien, gewysig en weer gepubliseer word in ag genome die beperking wat elke regulasie het op die regte wat in die Handves van Menseregte vervat is.
AfriForum algehele afsondering In die nuus koronavirus
Ek mag nie iets se nie sterkte
Mooi so AfriForum, sy moet vir haar kry, net jammer die belasting betaler gaan uiteindelik vir die kostes opdok, regter moes haar persoonlik verantwoordbaar gehou het, dan sal sy nie met nog sulke absurde reeltjies vorendag kom nie.